*Վիքիպեդիայում կան հոդվածներ Մխիթարյան ազգանունով այլ մարդկանց մասին։*

**Աշոտ Ռուբենի Մխիթարյան** (հուլիսի 16, 1959(1959-07-16), Լենինական, Հայկական ԽՍՀ, ԽՍՀՄ - մայիսի 23, 2010(2010-05-23), Երևան, Հայաստան), ծանրամարտի հայ մարզիչ, 2006-2010 թթ. Հայաստանի ծանրամարտի տղամարդկանց հավաքականի գլխավոր մարզիչը։

Կենսագրություն
--------------

Ծնվել է 1959 թվականին, Լենինական քաղաքում (այժմ՝ Գյումրի)։ 1977 թ. ավարտել է տեղի թիվ 33 դպրոցը, 1983-ին՝ Լենինականի Միքայել Նալբանդյանի անվան պետական մանկավարժական ինստիտուտը, ստացել մարզիչ-մանկավարժի որակավորում։

1984-1989 թթ. ֆիզիկական կուլտուրա է դասավանդել Աշոցքի Ցողամարգ գյուղի միջնակարգ դպրոցում՝ զուգահեռ որպես մարզիչ աշխատելով մանկավարժական ինստիտուտի «Բուրևեստնիկ» ակումբում։

1997-2005 թթ. եղել է Հայաստանի ծանրամարտի պատանեկան հավաքականի գլխավոր մարզիչը։

2006-ից մինչև կյանքի վերջը՝ 2010 թվականը, եղել է Հայաստանի ծանրամարտի տղամարդկանց հավաքականի գլխավոր մարզիչը։

Հանկարծամահ է եղել սրտի կաթվածից, 2010 թ. մայիսի 23-ին Երևանի «Զվարթնոց» օդակայանում՝ Վալենսիայից վերադարձող Հայաստանի ծանրամարտի պատանեկան հավաքականին դիմավորելիս։

Սաների հաջողությունները
-----------------------

Մարզչական գործունեության ընթացքում պատրաստել է սպորտի 34 վարպետ, միջազգային կարգի սպորտի 12 վարպետ։ Նրա անձնական սաները մասնակցել են օլիմպիական խաղերի, աշխարհի ու Եվրոպայի առաջնությունների և նվաճել են տարբեր տարիքային խմբերի ու մեծահասակների ավելի քան 150 մեդալ։

* 1999 և 2003՝ Հայաստանի պատանեկան հավաքականի թիմային հաղթանակը Եվրոպայի առաջնությունում
* 1997, 1998 և 2001՝ Հայաստանի պատանեկան հավաքականի թիմային 2-րդ տեղը Եվրոպայի առաջնությունում
* 2001՝ Հայաստանի երիտասարդական հավաքականի թիմային 2-րդ տեղը աշխարհի առաջնությունում
* 2001՝ Հայաստանի երիտասարդական հավաքականի թիմային հաղթանակը Եվրոպայի առաջնությունում
* 2006՝ երկու բրոնզե մեդալակիր Սանտո Դոմինգոյի աշխարհի առաջնությունում.

* Արա Խաչատրյան (77 կգ)
* Տիգրան Վարդանի Մարտիրոսյան (85 կգ)

* 2007՝ Հայաստանի հավաքականի թիմային հաղթանակը Եվրոպայի առաջնությունում (18 մեդալ՝ 10 ոսկե, 6 արծաթե, 2 բրոնզե)
* 2008՝ Հայաստանի հավաքականի թիմային հաղթանակը Եվրոպայի առաջնությունում (17 մեդալ՝ 13 ոսկե, 3 արծաթե, 1 բրոնզե)
* 2007՝ 2008 թ. օլիմպիական խաղերի 5 ուղեգիր և արծաթե մեդալակիր աշխարհի առաջնությունում.

* Գևորգ Դավթյան (77 կգ)

* 2008՝ երեք բրոնզե մեդալակիր Պեկինի օլիմպիական խաղերում.

* Տիգրան Գևորգի Մարտիրոսյան (69 կգ)
* Գևորգ Դավթյան (77 կգ)
* Տիգրան Վարդանի Մարտիրոսյան (85 կգ)

* 2009՝ Հայաստանի հավաքականի թիմային հաղթանակը Եվրոպայի առաջնությունում
* 2009՝ Հայաստանի հավաքականի թիմային 4-րդ տեղը աշխարհի առաջնությունում (12 մեդալ՝ 3 ոսկե, 4 արծաթե, 5 բրոնզե)
* 2010՝ Հայաստանի հավաքականի թիմային հաղթանակը Եվրոպայի առաջնությունում

Կոչումներ, պարգևներ
-------------------

1980 թվականից՝ ԽՍՀՄ սպորտի վարպետ։

1992 թվականից՝ Հայաստանի վաստակավոր մարզիչ։

2008 թվականից՝ Հայաստանի ֆիզիկական կուլտուրայի և սպորտի վաստակավոր գործիչ։

2009 թվականի սեպտեմբերի 17-ին Հայաստանի նախագահի հրամանագրով Հայաստանի անկախության հռչակման 18-րդ տարեդարձի առթիվ ֆիզիկական կուլտուրայի և սպորտի բնագավառում ներդրած նշանակալի ավանդի համար պարգևատրվել է Մովսես Խորենացու մեդալով։

Նույն թվականին համաշխարհային սպորտի զարգացման գործում ներդրած վաստակի համար պարգևատրվել է Ռուսաստանի Դաշնության «Պետրոս Մեծի» առաջին աստիճանի շքանշանով։

2010 թվականին դարձել է դոցենտ։ Հեղինակ է մի շարք ուսումնամեթոդական ձեռնարկների։

Ծանոթագրություններ
------------------

1. ↑
2. 1 2 3 4  Մարտին Հուրիխանյան, Հայկական ծանրամարտի նորին գերազանցություն ՄԱՐԶԻՉԸ, Երևան, հեղինակային հրատարակություն, 2011, ISBN 978-9939-53-949-2
3. ↑  Մահացել է Հայաստանի ծանրամարտի հավաքականի ավագ մարզիչ Աշոտ Մխիթարյանը
4. ↑  Մովսես Խորենացու մեդալով պարգևատրելու մասին